เคทีซีคาดสินเชื่อบุคคลพุ่งปรี๊ดรับของแพง
คนไทยหนี้เพิ่ม &#8220;เคทีซี&#8221; คาดยอดใช้สินเชื่อบุคคลแบบหมุนเวียนไตรมาส 2 เพิ่มเป็นรายละ 9,000 บาท/เดือน หลังค่าไฟ ค่ารถ จ่อปรับราคา
28 เม.ย. 2555

คนไทยหนี้เพิ่ม “เคทีซี” คาดยอดใช้สินเชื่อบุคคลแบบหมุนเวียนไตรมาส 2 เพิ่มเป็นรายละ 9,000 บาท/เดือน หลังค่าไฟ ค่ารถ จ่อปรับราคา 
น.ส.สุดาพร จันทร์วัฒนากุล รองประธานเจ้าหน้าที่บริหาร สายงานธุรกิจสินเชื่อบุคคล บริษัท บัตรกรุงไทย หรือเคทีซี กล่าวว่า แนวโน้มธุรกิจสินเชื่อบุคคลปีนี้น่าจะเติบโตได้ดีและเติบโตต่อเนื่อง บริษัทคาดว่าในไตรมาส 2 ลูกค้าจะเบิกใช้สินเชื่อบุคคลมากขึ้น โดยเฉพาะสินเชื่อพร้อมใช้ที่บริษัทเปิดวงเงินไว้ให้ เนื่องจากค่าใช้จ่ายเริ่มทยอยปรับขึ้น ทั้งค่าไฟฟ้า ค่ารถประจำทาง ค่ารถแท็กซี่ และเป็นช่วงที่ผู้ปกครองต้องจ่ายค่าเทอม คาดว่ายอดใช้สินเชื่อพร้อมใช้ต่อเดือนจะเพิ่มขึ้นจากรายละ 8,000 บาท เป็น 9,000 บาท
“ค่าครองชีพที่สูงขึ้นจะทำให้การกดใช้เงินสดเยอะขึ้น ตอนนี้ลูกค้าโทรศัพท์เข้าคอลเซ็นเตอร์เพื่อขอขยายวงเงินสินเชื่อบุคคลเพิ่มลูกค้าคงมีความจำเป็นต้องใช้ แต่ก็เป็นปกติที่ขอเพิ่มวงเงิน” น.ส.สุดาพร กล่าว
น.ส.สุดาพร กล่าวว่า ปัจจุบันธนาคารให้วงเงินสินเชื่อพร้อมใช้เฉลี่ยรายละ 3.8 หมื่นบาท จากจำนวนลูกค้าสินเชื่อบุคคลทั้งหมดของบริษัท 5.5 แสนราย ไตรมาสแรกอนุมัติสินเชื่อพร้อมใช้ไปแล้ว 776 ล้านบาท คิดเป็นจำนวนลูกค้าใหม่ 2.4 หมื่นราย และสินเชื่ออเนกประสงค์ ซึ่งเป็นสินเชื่อที่ได้เงินเป็นก้อน 97 ล้านบาท คิดเป็นลูกค้าใหม่ 1,900 ราย
บริษัทตั้งเป้าหมายขยายลูกค้าใหม่ 1.2 แสนราย คิดเป็นสินเชื่อ ทั้งสิ้น 1.3 หมื่นล้านบาท ขณะที่ปีก่อนเกิดน้ำท่วมช่วงปลายปี ทำให้ยอดปล่อยสินเชื่อบุคคล และการขยายจำนวนลูกค้าต่ำกว่าเป้าหมาย โดยได้ลูกค้าใหม่ทั้งสิ้น 9.3 หมื่นราย จากเป้าหมายเพิ่มลูกค้าใหม่ 1 แสนราย ทำให้สินเชื่อที่ตั้งเป้าหมายไว้จาก 1.26 หมื่นล้านบาท ทำได้ 1.24 หมื่นล้านบาท
น.ส.สุดาพร กล่าวว่า อัตราการอนุมัติสินเชื่อบุคคลของบริษัทอยู่ที่ 30% ถือว่าน้อย เนื่องจากปัจจุบันอัตราการก่อหนี้ต่อรายของลูกค้าสูงขึ้น หากมีภาระหนี้ 80% จะไม่ผ่านการอนุมัติ
ทั้งนี้ บริษัทจะหาลูกค้าใหม่ด้วยการเจาะกลุ่มลูกค้าของธนาคารกรุงไทยผ่าน 600 สาขาของธนาคาร ในกลุ่มลูกค้าเอกชนที่ขอสินเชื่อที่อยู่อาศัย จะพ่วงสินเชื่ออเนกประสงค์ ให้ลูกค้าเผื่อใช้ซื้อเฟอร์นิเจอร์ หรือตกแต่งบ้านเพิ่ม ซึ่งลูกค้าของธนาคารกรุงไทยเป็นกลุ่มลูกค้าที่มีคุณภาพ การส่งลูกค้ามาให้บริษัทก็จะผ่านการคัดคุณภาพมาแล้วระดับหนึ่ง โดยใช้วิธีให้ค่าคอมมิชชันกับพนักงานธนาคารกรุงไทย ลดการใช้พนักงานขายภายนอก
สำหรับสินเชื่อบุคคลปีนี้ ในกลุ่มสถาบันการเงินที่ไม่ใช่ธนาคารพาณิชย์(นันแบงก์) การแข่งขันด้านโปรโมชั่นจะสูง แต่คงไม่แข่งขันเรื่องดอกเบี้ย เพราะนันแบงก์มีต้นทุนทางการเงินสูงกว่าธนาคารพาณิชย์ ซึ่งปัจจุบันต้นทุนทางการเงินของนันแบงก์อยู่ที่ระดับ 6% แล้ว